section_heading: Život i djelo
paragraph_text: Do 1988. godine ovisnost o drogi i alkoholu počela je utjecati na njezin život i rad te se Goldin prijavila u kliniku za odvikavanje. Iako je i prije eksperimentirala s autoportretiranjem, tijekom vremena provedenog u klinici nastao je značajan broj njezinih autoportreta. Fotografije poput "Moje sobe u kućici" (My Bedroom at the Lodge), "Autoportreta ispred klinike" (Self-portrait in front of clinic), i "Autoportreta s čudom" (Self-portrait with milagro) otkrivaju introspektivnu Goldin.